288 Petere

Hic est aduertendum quod quidam nec petunt nec accipiunt, ut desparantes. Alii petunt et accipiunt, ut latro gloriam. Quidam non petunt et tamen /f. 91ra/ accipiunt, ut Paulus graciam. Quidam petunt et non accipiunt, ut mater filiorum Zebedei [Matt. 20:20-28] et Paulus [Eph. 3:14-15].

¶ Cum ergo multi etiam sancti invenientur in petendo, non exauditi, quid est quod Joan. 16[:24] dicitur, *Petite, et accipietis*. Ad hoc dicitur quod indiscrete petierunt, sicut Jacobus in epistula sua, capitulo 4[:3]: *Petitis, et non accipitis: eo quod male petatis*. Iccirco ad hoc quod petens petitum recipiat, quatuor requiruntur, videlicet, quod ex parte petentis sit humilitas, capacitas, ydoneitas, et indigencia ex parte <va: ~~modi in petendo sit sedulitas~~ :cat> rei petite. Sic conformitas et conueniencia ex parte modi in petendo sit sedulitas et diligencia, ex parte illius a quo petitur sic potestas a beneuolencia.

De primo, requiritur quod petens sit dispositus, id est, extra mortale peccatum uel saltem infirmo proposito dimittendi peccatum, alioquin non exaudietur. Exemplum de Magistro Philippo cancellario Parisiensis, Joan. [9:31]: *Peccatores non* exaudit *Deus*.

De secundo, quod petitum conueniat petentis condicionem. Exemplum est de Citiuo cui petenti denarium a rege Antigono. Non est datum eo quod non doceret regem tam modicum dare. Et iterum eidem petenti vrbem non est datum eo quod non doceret regem tam modicum dare. Et iterum eidem petenti, vrbem non est datum eo quod non deceret ciuicum tam magnum petere. Sed congruencius petiuit Salomon, 3 Reg. 3[:11] petendo sapientiam a Deo. Nota hic historiam, hac de causa Paulus [Eph. 3:14-15] et mater filiorum Zebedie non sunt exauditi in peticione sua [Matt. 20:20-22], eo quod non petierunt sibi materia, nec Deo placita. Propter hoc dicitur Joan. 16[:23]: quicquid *petieritis Patrem in nomine meo, dabit vobis*. Vbi dicit Beda, *Dominica quarta post octauam pasche*, illi in nomine Patris petunt qui ad salutem propriam petunt. Vnde dicit Augustinus, *Super canonica Joannis*, non est exauditus ad voluntatem, sed ad salutem. De modo aliquando exauditur ad voluntatem, non ad salutem, ut quando permissus est temptare Job [1:12]. Et intrare gregem porcorum, [Marc. 5:12]. Sed multo verius exauditus quasi demones. Exemplum in medico qui verius exaudit infirmum petentem sibi nociua, et non dat quam sibi. Statim ei daret quia licet, non exaudit ad voluntatem, audit tamen ad salutem. Legitur apud poetas et tangit Philosophus primo *Politice*, quod rex Liddorum, Mida, petiit a diis quod quicquid tangeret aurum foret, quod et factum est. Vnde et cibis suis in aurum versis, ipse Mida mortus est. Et quid desperatis solet dari. Quicquid petiuit. Sic videtur quod Deus dat dampnandum sicut et demonibus id quod petunt, utpote diuicias et honores, sed electis suis etiam instanter petentibus aut dare differt aut non dat.

Tercio, Deus requirit in petendo sedulitatem. Exemplum est in muliere Cananea que tociens repulsa adhuc instetit, Matt. [9:20].

¶ Causam autem quare differt Deus statim dare. Augustinus, *De verbis Domini*, sermo 5, dicens cum Deus tardius dat. Appreciat Deus et conseruat, non negat. Nam diucius considerata dulcius optinentur. Cito data, vilescunt. Conseruat sibi Deus, quod non uult cito dare, ut tu discat auide inquirere et petere.

¶ Nempe est semper orare et non deficere. Aliquando autem Deus non dat quod petitur quia male petitur. Vnde Augustinus, in expondendo illud, Joan. 16[:23]: *Si quid petieritis Patrem*, etc., dicit qui petit aliud, aliud a vita eterna, non petit quid in comparatione ad eam sunt. Enim, multi qui petunt, sed in malum suum, sicut Adonias ex ambicione regnandi peciit Abisag sibi dari in vxorem, 3 Reg. 2[:21]. Et interfectus.

Item, in Psal. [105:15; 77:31] dicitur, *Dedit eis petitionem* eorum, et sequitur *et occidit pingues eorum*, etc. Vnde Chrisostomus, *Homilia* 27, non illud a Deo petamus, quod nos bonum [esse] iudicamus, sed in orantes in voluntate Dei ponamus, quod illud nobis concedat, quod nobis necessitatem iudicat.

¶ De quarto, ille a quo petitur patens est et clemens cum sit Deus. Iccirco facile concedit que iuste petuntur, Joan. 16[:24]: *Petite, et accipietis*. Nam petere ab egeno beneficium, a fatuo consilium, ab infirmo auxilium fatum foret. Igitur secure potest homo petere tria: culpe remissionem, gracie immissionem, glorie commissionem.

¶ De primo, Tob. /f. 91rb/ 3[:15]: *Peto, Domine, ut de vinculo improperii hujus absolvas*. Sic lapsus in puteo, obsessus indebili castro petit auxilium. Judith 6[:21]: *Oraverunt, petentes auxilium a Deo Israël*. At quia culpam commissam consequuntur.

Tercio, reliquie male, scilicet, nota infamie impressiones, male interrupcio penitencie.

Ideo contra primum, petit Sara, Tob. 3[:15]: *Peto, Domine, ut de vinculo improperii hujus absolvas*.

Contra secundum, petebat Esth. 8[:5]: Peto, domine, *Ut novis epistolis, veteres* epistule *Aman, corrigantur*. Sicut videmus de lacte effuso de vase manet color de melle, sapor de vino, odor. Sic post peccatum remanet dolor deseracionis in conuersione, sapor delectacionis in ymaginatione, odor turpitudinis in locucione.

¶ Iste littere sunt corrigende nouis epistulis, id est, studiis operosis, cogitacionibus mundis, locucionibus honestis.

Contra tercium, petebat Job 6[:8-9]: *Quis det ut veniat petitio mea*, sequitur, *qui cœpit, ipse* consummabit.

¶ Quid prodest pugili fortiter dimicare in principio et cadere in fine.

Secundo, debet homo petere gracie immissionem, Zach. 10[:1]: *Petite pluviam a Domino*, id est, graciam que ad modum pluuie restringit et refigerat ardorem concupiscencie, fructificare facit in bono opere, descendit de sursum a Deo dante.

¶ Tercio, debet petere glorie collacionem, sicut incarceratus liberacionem, Joan. 16[:23]: *Si quid petieritis Patrem in nomine meo*, det *vobis*. At quia Apostolus dicit Rom. 8[:26]: *Quid oremus nescimus: sed ipse Spiritus postulat pro nobis*. Iccirco sciendum est quod multi petunt quasi nichil, scilicet, ista terrena que cito deficiunt, Matt. 16[:26] *Quid prodest homini, si mundum universum lucretur, animæ vero suæ detrimentum patiatur*? quasi dicens, non quid prodest, sed quasi nichil, Sap. 5[:8]: *Quid nobis profuit superbia*, etc.